***Comunicat de presă***

***26 iunie 2025***

**Cursanții programului ICR #ADMUSICAM 2025 susțin primul concert la Palatele Brâncovenești**

Institutul Cultural Român invită publicul sâmbătă, **28 iunie 2025**, de la ora **17:00,** la primul concert de muzică de cameră susținut de tinerii muzicieni participanți la cea de-a opta ediție a programului **#ADMUSICAM**. Evenimentul va avea loc în eleganta **Sală a Scoarțelor** a **Centrului Cultural Palatele Brâncovenești de la Mogoșoaia**.

Programul concertului aduce în prim-plan interpretarea unor lucrări semnate de compozitori importanți precum **Borodin**, **Poulenc**, **Honneger**, **Martinu**, **Sibelius** și **George Enescu**, într-o demonstrație de virtuozitate, sensibilitate și maturitate artistică.

Pe scenă vor evolua:

* **Anastasia Gagiu**, **Estera Dumitriu**, **Eveline Doija**, **Enea Trailović** – vioară
* **Luciana Dumitriu**, **Cristian Pop** – violoncel
* **Iulia Bostan** – flaut
* **Marius Onică** – clarinet
* **Fabio David** – corn
* **Fabiani Pricsina** – pian

Programul**#ADMUSICAM 2025**, organizat în perioada 23 iunie – 6 iulie la Centrul Cultural Palatele Brâncoveneşti de la Mogoşoaia, constă într-o sesiune de două săptămâni de instruire în management personal, prezentare și audiții, dedicată tinerilor muzicieni. La ediția din acest an participă 30 de muzicieni, cu următoarele specializări: flaut, oboi, clarinet, fagot, corn, trompetă, pian, timpani, vioară, violă, violoncel, contrabas, dirijat. Participanții au vârste cuprinse între 17 și 25 ani și provin de la opt instituții de profil - licee și universități de muzică - din România și Republica Moldova.

În cadrul sesiunii de pregătire, tinerii muzicieni selectați au ocazia să participe la ședințe de consiliere vocațională, ateliere de prezență scenică și expresie corporală susținute de actorul Ionuț Kivu, Alexander Technique cu profesorul britanic Henry George, social media skills și personal branding. De asemenea au șansa să lucreze cu dr. Peter Stark, Directorul de repetiții al EUYO (Orchestra de Tineret a Uniunii Europene), care susţine un workshop de pregătire pentru audiții și tehnici orchestrale.

Pe lângă evenimentul din 28 iunie, tinerii muzicieni participanți la #ADMUSICAM 2025 vor mai susține două concerte: pe 5 iulie, de la ora 19.00, la Sala George Enescu a Universității Naționale de Muzică București și pe 6 iulie, de la ora 15.00, la Sala Scoarțelor a Centrului Cultural Palatele Brâncoveneşti de la Mogoşoaia. Intrarea este liberă la toate cele trei concerte, în limita locurilor disponibile.

Programul de instruire #ADMUSICAM a fost iniţiat ca parte a *Towards 2020 Phase 2: Skilling Musicians & Engaging Audiences in Europe's Orchestral Sector*, ce și-a propus să revigoreze, prin cultură, muzică şi dezbateri, idealurile ce au dus la crearea Uniunii Europene. Acesta include şi încercarea de a vedea în ce mod dezvoltarea abilităţilor orchestrale ar putea ajuta la sustenabilitatea Europei într-o perioadă dificilă din punct de vedere economic şi cum pot fi create noi locuri de muncă pentru tinerii muzicieni europeni.

Proiect realizat în parteneriat cu Centrul Cultural Palatele Brâncovenești Mogoșoaia, cu sprijinul AQUA Carpatica

Parteneri media: Agerpres, Trinitas TV, Timpul, Jurnal de București, Amos News

**Contact:**

Serviciul Promovare și Comunicare

biroul.presa@icr.ro; 031 71 00 622